2009 թվականի նոյեմբերի 12-14 Երևանում կայացավ «Սասնա ծռեր» էպոսը և համաշխարհային էպիկական ժառանգությունը» երրորդ միջազգային գիտաժողովը: Գիտաժողովը կազմակերպել էին Հայ-ռուսական (սլավոնական) համալսարանի հայ գրականության գիտահետազոտական նորաստեղծ կենտրոնը և ՀՀ ԳԱԱ հնագիտության և ազգագրության ինստիտուտը: Գիտաժողովին մասնակցում էին ոչ միայն տեղի, այլև արտասահմանի մի շարք առաջատար գիտական-ուսումնական հաստատություններ ներկայացնող մասնագետներ: Գիտաժողովի բացման արարողությունը տեղի ունեցավ ՀՀ ԳԱԱ նիստերի դահլիճում: Ակադեմիկոս Վլադիմիր Բարխուդարյանը, Հայ-ռուսական (սլավոնական) համալսարանի հայ գրականության գիտահետազոտական կենտրոնի ղեկավար Ազատ Եղիզարյանն իրենց խոսքում նշեցին այն կարևորության մասին, որն ունեն նման գիտաժողովները, որոնք կոչված են աշխարհին հայտնի դարձնելու հայկական հնագույն մշակույթի մի անքակտելի մասը` հայ ժողովրդական էպոսը, ծանոթանալու այլ ազգերի ժողովրդական էպոսներին, ինչպես նաև կապեր ստեղծելու աշխարհի տարբեր երկրներում գտնվող էպոսագետների միջև և քննարկման առարկա դարձնելու այն բոլոր խնդիրներն ու հարցերը, որոնք ցայսօր մնում են առկախ էպոսագիտության մեջ: